钦定古今图书集成/明伦汇编/官常典/第174卷 > 《为萧让九锡第二表》前人
## 钦定古今图书集成/明伦汇编/官常典/第174卷 > 《为萧让九锡第二表》前人

臣公言：臣近厉心磬辞，写情毕议，眇望神藻，鉴见丹
襟。而帝阍以秘，纶诰方明，中外卷容，左右轸虑。臣以
为丽天秉经，君上之彝宪；仪地执纬，臣下之恒轨。故
皇极载凝，庶士交慎。昔者重黎效官，裁居炎冥之职；
羲叔能任，方掌日月之序。至乎御龙勤夏，未闻冠俗
之爵；大彭翼商，岂见超世之典？以古先哲后如兹之
“慎赏也。”臣乃谬贻国寄，志在靖难。若夫野战虹蜺，伏
顺者易为威；城攻鲸虺，奉国者理必全。云气薄蚀，下
民咸贵。更明恃险，舆马舟中，皆可异议。故昌邑有归
邸，吴楚无旋师。斯激芬杨蕤，物同其幸；焚恶去丑，世
共其庇。实为仰凭俯顺之效，臣亦何力之有焉。窃谓
禄为十郡，必俟禹迹之勤；锡以九命，乃须周公之美。
况吕梁不凿，而器重元珪；越裳未献而赋拟千乘，京
关识其崇贵，畿服知其忝冒，镜前修而惭形，觌往德
而耸虑。畏崖之请，取譬深水；审量之祈，呈炤皦景。伏
愿陛下远牵雄范，近览英规，凭霞停诏，临风辍恩。岂
伊愚臣，方被昌化，具日遗氓，咸蒙其赖矣。